[Alexander Episcopus servus servorum Dei, dilectis filiis Abbati et conventui Clun. salutem et Apostolicam benedictionem. Favore vestræ Religionis inducimur, ut vos de gratia in gratiam provehentes vos donis gratuitis et potioribus honoremus. Cum igitur vobis nuper felicis recordationis Innocentius Papa Prædecessor noster duxerit indulgendum, ut ad nullius receptionem vel provisionem compelli possitis per litteras Apostolicas impetratas vel etiam impetrandas, quantumcumque generales vel speciales fuerint; nisi nominatim de Ordine Cluniacensi et ipsa indulgentia plenam et expressam fecerint mentionem. Nos volentes vobis facere gratiam pleniorem, tuis (fili Abbas) precibus inclinati, vobis et Ordini vestro ad instar prædecessoris ejusdem auctoritate præsentium indulgemus, ut nulli deinceps per litteras Apostolicæ Sedis, vel Legatorum ipsius impetratas, dummodo non sit per eas jus alicui acquisitum; vel etiam impetrandas possit de Prioratibus et Decanatibus, Grangiis, Ecclesiis, Beneficiis, sive Redditibus ad vos vel fratres Ordinis vestri spectantibus provideri, aut assignari, vel conferri pensiones in eis; nisi eædem Litteræ impetrandæ de indulto hujusmodi, et ipsius toto tenore de verbo ad verbum plenam et expressam fecerint mentionem. Nulli ergo, etc. Datum Laterani II. Nonas Februarii, Pontificatus nostri anno II. Hic debuisset reponi Bulla ejusdem Alexandri Papæ IV. data Larerani 4. Idus Februarii, Pontificatus anno 2. confirmativa cujusdam instrumenti publici facti nomine quorumdam Mercatorum Senensium, per quod declarant sibi satisfactum esse per Guillelmum Abbatem Cluniacensem de summa sex millium librarum Turonensium, in qua ipse Abbas et Conventus Clun. eisdem mercatoribus tenebantur ratione mutui. Cujus instrumenti testes nominantur frater Petrus Prior sancti Victoris Gebennensis, et frater Ioannes de Cusentiis Monachus Monasterii Cluniacensis, et alii: quia nullius est valoris, ideò sufficit ejus mentionem fecisse.]